बीकानेर (अभय इंडिया न्यूज)। जिला प्रशासन व पर्यटन विभाग के संयुक्त तत्वावधान में आगामी 13 व 14 जनवरी को यहां डॉ. करणी सिंह स्टेडियम में होने वाले 25वें अंतरराष्ट्रीय ऊंट उत्सव के दौरान राजस्थान के विभिन्न अंचलों व क्षेत्रों के साथ देश की बहुरंगी लोक संगीत व कला तथा संस्कृति से देशी-विदेशी पर्यटक रुबरू होंगे। उत्सव के पहले दिन ऐतिहासिक जूनागढ़ से अपरान्ह साढ़े ग्यारह बजे निकलने वाली शोभायात्रा में ऊंट की विशिष्टताओं को दर्शाया जाएगा। वहीं अनूपगढ़ के मंगलाराम भील व खाजूवाला के ओम प्रकाश व पार्टी मश्क पर लोकगीतों की धुनों को प्रस्तुत करते हुए चलेंगे। चूरू की गोपाल राम पार्टी चंग पर धमाल गाते हुए व थिरकते हुए शोभायात्रा में शामिल होंगे। गोगामेड़ी के रामकुमार नाथ एंड पार्टी कालबेलिया सपेरों की पूंगी (बीन) बजाते हुए तथा अनिल बोड़ा एवं पार्टी सजे धजे रौबीले शाही पोशाक में शोभायात्रा की शेाभा बढ़ाएंगे।